Man tronk toe oor hy blouape mishandel | Netwerk24
Deur Cheréne Pienaar 14 Februarie 2020 06:13
’n Man van Brandfort in die Vrystaat is een jaar tronkstraf opgelê wat vir drie jaar opgeskort is nadat hy Woensdag aan dieremishandeling skuldig bevind is.
Petrus Tshukudu (40) mag ook vir vyf jaar geen diere aanhou nie omdat hy twee blouape mishandel en verwaarloos het.
Petrus Tshukudu (40) van Brandfort is een jaar tronkstraf opgelê waarvan drie jaar opgeskort is nadat hy twee blouape verwaarloos het. Foto: Verskaf
Die Bloemfonteinse Dierebeskermingsvereniging (DBV) het op 31 Augustus 2018 ’n wenk gekry dat twee blouape op ’n erf op Brandfort aangehou word.
Tebogo Maswanganye, ’n inspekteur by die DBV, sê toe hulle op die perseel aankom, het hulle twee blouape aangetref. Albei was vasgebind, een met ’n baie kort tou en die ander met ’n ketting, met min tot geen ruimte in hul hokke nie.
“Albei ape het geen tekens van beweging getoon nie. Die arme diere het baie depressief, selfs deurmekaar, gelyk.”
Een van die blouape wat weens ’n te stywe tou om sy middel nie meer behoorlik kon asemhaal of vreet nie. Foto: Verskaf
Weens die skerp sonlig waaraan hulle blootgestel is, kon die ape se oë nie meer oopgaan nie.
Hulle was ook uitgeteer en ontwater.
“Die toue was baie styf om hul maag gespan, wat dit moeilik vir die diere gemaak het om te vreet. Hulle kon ook skaars asemhaal.”
Daar was niks behalwe grond in die hokke nie.
Die blouape moes uitgesit word omdat hulle te swak was en nie kon vreet nie. Foto: Verskaf
Die veearts het die ape van kant gemaak omdat hulle gesukkel het om kos binne te hou. Hulle was net te swak, sê Maswanganye.
Hulle het ook ’n hond aan ’n ketting verwyder.
Tshukudu het Woensdag in die hof gesê hy het geglo hy help die ape wat andersins nie ’n huis sou hê nie.
Maswanganye het gesê hy is baie tevrede met Tshukudu se straf omdat dit ook in die belang van die gemeenskap is.
“Dit is ’n baie goeie manier om ’n boodskap uit te stuur dat ons diere reg moet behandel.
“Ek glo dit is elke mens se verantwoordelikheid om na alle diere daarbuite te kyk. Ongeag van jou geloofsoortuiging of kultuur, is dit ’n mens se plig om na alle diere te kyk en hulle te respekteer.”
Tshukudu, wat verskeie diere, insluitend bokke, hoenders, varke en honde, in sy sorg gehad het, sal vir vyf jaar geen diere mag aanhou nie.
Meer oor: Petrus Tshukudu (40) | Brandfort | Vrystaat | Skuldig | Dieremishandeling | Tronkstraf | Bevind | Een Jaar | Opgelê